Gbonyo bɛ Bu lɛ Mli, Ejaakɛ Yesu Hiɛ Kã! | Yesu Wala Shihilɛ\nKANEMƆ YƐ Amharic Arabic Armenia Azerbaijani Azerbaijani (Cyrillic) Bicol Blɔfo Bulgaria Cambodia Catalan Cebuano Chichewa Chitonga Chitumbuka Cibemba Croatia Dangme Denmark Dutch Efik Estonia Ewe Fiji French Ga Georgia Germany Guarani Gujarat Gun Haitian Creole Hebri Hela Hiligaynon Hungary Igbo Iloko Indonesia Isoko Japan Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korea Lingala Luganda Luo Macedonia Malagasy Malta Mauritia Creole Maya Moore Myanmar Norway Oromo Ossetia Otetela Pangasinan Papiamento (Curaçao) Persia Poland Portugal Quechua (Cuzco) Romania Russia Samoa Sango Sepedi Serbia Serbia (Roma) Seychelles Creole Shona Silozi Sinhala Slovenia Solomon Islands Pidgin Spania Sranantongo Swahili Swahili (Congo) Sweden Tagalog Tahiti Tajiki Tatar Thailand Tigrinya Tshiluba Turkey Turkmen Tuvalu Twi Tzotzil Ukrain Uruund Uzbek Vietnam Wallis Waray-Waray\nMATEO 28:3-15 MARKO 16:5-8 LUKA 24:4-12 YOHANE 20:2-18\nATEE YESU SHI\nNIBII NI TEE NƆ YƐ YESU GBONYO BU LƐ NAA\nEJIE EHE KPO ETSƆƆ YEI SRƆTOI\nKwɛ bɔ ni yei lɛ ahe jɔ̃ amɛhe be ni amɛna akɛ gbonyo lɛ bɛ bu lɛ mli lɛ! Maria Magdalena wo foi kɛtee “Simon Petro kɛ kaselɔ kroko lɛ, mɔ ni Yesu dɔɔ ehe lɛ,” ni ji bɔfo Yohane, ŋɔɔ. (Yohane 20:2) Shi yei krokomɛi ni shwɛ yɛ gbonyo bu lɛ naa lɛ na ŋwɛibɔfo ko. Ŋwɛibɔfo kroko hu ni ‘wo atade yɛŋ yuu’ ta kaimɔ bu lɛ mli.​—Marko 16:5.\nŊwɛibɔfoi lɛ ateŋ mɔ kome kɛɛ amɛ akɛ: “Nyɛkashea gbeyei, ejaakɛ mile akɛ nyɛmiitao Yesu, mɔ ni agbe lɛ yɛ tso jaŋŋ nɔ lɛ. Ebɛ biɛ, ejaakɛ atee lɛ shi, taakɛ ekɛɛ lɛ. Nyɛbaa, nyɛbakwɛa he ni no mli lɛ ekã lɛ. Ni nyɛyaa oyayaayai nyɛyakɛa ekaselɔi lɛ akɛ atee lɛ shi kɛjɛ gbohii ateŋ, ejaakɛ naa! eetsɔ nyɛhiɛ kɛmiiya Galilea.” (Mateo 28:5-7) No hewɔ lɛ, yei ni ‘naa ekpɛ amɛhe naakpa’ nɛɛ “kɛ hekpokpomɔ” jo foi kɛtee kaselɔi lɛ aŋɔɔ koni amɛyabɔ amaniɛ.​—Marko 16:8.\nNo mli lɛ, Maria eyashɛ Petro kɛ Yohane ŋɔɔ momo. Etsui miitswa kpalakpala, ni ekɛɛ amɛ akɛ: “Amɛjie Nuŋtsɔ lɛ kɛje gbonyo bu lɛ mli, ni wɔleee he ni amɛkɛ lɛ eyaŋmɛ.” (Yohane 20:2) Kɛkɛ ni Petro kɛ Yohane wo foi. Yohane foi yawa, no hewɔ lɛ eyashɛ gbonyo bu lɛ naa klɛŋklɛŋ. Eboteee mli, moŋ lɛ ekpã ekuɛ mli ekwɛ bu lɛ mli ni ena klalai lɛ.\nBe ni Petro shɛ shi lɛ, etee bu lɛ mli tɛ̃ɛ. Ena klalai lɛ kɛ agbɛnɛ hu mamai ni akɛfĩmɔ Yesu yitso lɛ jwere shi. Yohane bote bu lɛ mli agbɛnɛ, ni ehe nɔ ni Maria wie lɛ eye. Yɛ nɔ ni Yesu ekɛɛ amɛ kɛtsɔ hiɛ lɛ fɛɛ sɛɛ lɛ, amɛteŋ mɔ ko kwraa yɔseee akɛ atee lɛ shi. (Mateo 16:21) Amɛhe jɔ̃ amɛhe ni amɛyi mli kɛtee shĩa. No mli lɛ Maria eku esɛɛ kɛba gbonyo bu lɛ naa, shi lɛ lɛ eyaaa shĩa.\nNakai beiaŋ nɔŋŋ lɛ, yei krokomɛi lɛ hu nyiɛ gbɛ kɛmiiya ni amɛyakɛɛ kaselɔi lɛ akɛ atee Yesu shi. Be ni amɛjoɔ foi kɛyaa lɛ, Yesu kɛ amɛ kpe ni ekɛɛ amɛ akɛ: “Hejɔlɛ ahã nyɛ!” Amɛho amɛgbee enaji anaa ni “amɛkula shi amɛkɛ woo hã lɛ.” Kɛkɛ ni Yesu kɛɛ amɛ akɛ: “Nyɛkashea gbeyei! Nyɛyaa nyɛyabɔa minyɛmimɛi lɛ amaniɛ koni amɛya Galilea, ni jɛmɛ amɛbaana mi yɛ.”​—Mateo 28:9, 10.\nMra mli be ni shikpɔŋ lɛ hoso ní ŋwɛibɔfoi lɛ pue lɛ, asraafoi ni yɔɔ gbonyo bu lɛ naa lɛ ‘ahe kpokpo ni amɛtsɔmɔ tamɔ gbohii.’ Be ni amɛhiɛ tserɛ amɛ lɛ, amɛtee maŋ lɛ mli “amɛyabɔ osɔfoi tsiifoi lɛ nibii ni etee nɔ lɛ fɛɛ.” Kɛkɛ ni osɔfoi lɛ kɛ Yudafoi anukpai lɛ tee ajina. Amɛkpaŋ akɛ amɛbaahã asraafoi lɛ nyɔɔŋnii koni amɛtsimɔ sane lɛ nɔ amɛkɛɛ akɛ: “Nyɔɔŋ be ni wɔmiiwɔ lɛ, ekaselɔi lɛ ba amɛbaju lɛ.”​—Mateo 28:4, 11, 13.\nAbaanyɛ agbe Roma asraafoi nɛɛ kɛ́ amɛkɛɛ akɛ amɛwɔ be ni amɛbuɔ lɛ, no hewɔ lɛ osɔfoi lɛ wo amɛshi akɛ: “Kɛ́ amralo lɛ nu [malemɔ ni amɛbaamale akɛ amɛwɔ lɛ] he lɛ, wɔbaagbala sane lɛ mli wɔtsɔɔ lɛ, ni ehe ebahiaŋ ni nyɛhao nyɛhe.” (Mateo 28:14) Asraafoi lɛ ŋɔ nyɔɔŋnii lɛ, ni amɛfee bɔ pɛ ni osɔfoi lɛ kɛɛ amɛ lɛ. Enɛ hã malemɔ akɛ aju Yesu gbonyo lɛ gbɛ shwã Yudafoi lɛ ateŋ waa.\nMaria Magdalena miiye awerɛho lolo yɛ gbonyo bu lɛ naa. Be ni edɔ emli ekwɛ bu lɛ mli lɛ, ena ŋwɛibɔfoi enyɔ ni wo nii yɛji! Mɔ kome ta he ni akɛ Yesu gbonyo lɛ fɔ̃ lɛ yitsogbɛ, ni mɔ kroko hu ta najiashigbɛ. Amɛbi lɛ akɛ: “Yoo, mɛni hewɔ ofoɔ?” Maria hã hetoo akɛ: “Amɛjie mi-Nuŋtsɔ lɛ kɛtee, ni mileee he ni amɛkɛ lɛ eyaŋmɛ.” Maria tsɔ ehe ni ena mɔ kroko hu. Mɔ lɛ bi lɛ sane ni ŋwɛibɔfoi lɛ bi lɛ lɛ nɔŋŋ, ni ekɛfata he akɛ: “Namɔ otaoɔ?” Akɛni Maria susu akɛ abɔɔ nɔkwɛlɔ lɛ ni hewɔ lɛ, ekɛɛ lɛ akɛ: “Onukpa, kɛ́ bo owó lɛ kɛtee lɛ, kɛɛmɔ mi he ni okɛ lɛ eyaŋmɛ, ni mayawó lɛ kɛya.”​—Yohane 20:13-15.\nAnɔkwa, Maria kɛ Yesu ni atee lɛ shi lɛ miiwie, shi no mli lɛ eleee akɛ lɛ ni. Shi be ni Yesu kɛɛ akɛ, “Maria!” lɛ, no dani ena akɛ Yesu ni, ejaakɛ eyoo akɛ nakai gbɛ nɔ Yesu tsɔɔ ekɛ lɛ wieɔ. Maria kɛ miishɛɛ bo akɛ: “Rabuni!” (eshishi ji “Tsɔɔlɔ!”) Shi akɛni esusu akɛ Yesu baashi nɔŋŋ kɛya ŋwɛi hewɔ lɛ, ekpiti lɛ. No hewɔ lɛ, Yesu kɛɛ lɛ akɛ: “Kpa mimli mɔmɔ, ejaakɛ mináko makwɔ kɛya Tsɛ lɛ ŋɔɔ. Shi yaa minyɛmimɛi lɛ aŋɔɔ ni oyakɛɛ amɛ akɛ, ‘Miikwɔ kɛmiiya mi-Tsɛ kɛ nyɛ hu nyɛ-Tsɛ, kɛ mi-Nyɔŋmɔ kɛ nyɛ hu nyɛ-Nyɔŋmɔ lɛ ŋɔɔ.’”​—Yohane 20:16, 17.\nMaria wo foi kɛtee he ni bɔfoi lɛ kɛ kaselɔi krokomɛi lɛ ebua amɛhe naa yɛ lɛ. Ekɛɛ amɛ akɛ: “Mina Nuŋtsɔ lɛ!” ni enɛ ma nɔ ni amɛnu kɛjɛ yei krokomɛi lɛ anaa lɛ nɔ mi. (Yohane 20:18) Ni kɛ̃lɛ, amaniɛbɔi nɛɛ “fee tamɔ yaka wiemɔi kɛhã amɛ.”​—Luka 24:11.\nBe ni Maria Magdalena yana akɛ gbonyo lɛ bɛ bu lɛ mli lɛ, mɛɛ nibii tee nɔ yɛ lɛ kɛ yei krokomɛi lɛ agbɛfaŋ?\nMɛni Petro kɛ Yohane fee be ni amɛyana akɛ gbonyo lɛ bɛ bu lɛ mli lɛ?\nNamɔ yei krokomɛi lɛ na be ni amɛnyiɛ gbɛ kɛyaa kaselɔi lɛ aŋɔɔ lɛ? Ni mɛni ba be ni Maria Magdalena ku esɛɛ kɛtee gbonyo bu lɛ naa?\nTe kaselɔi lɛ fee amɛnii yɛ amaniɛbɔi ni amɛnine shɛ nɔ lɛ he hã tɛŋŋ?